Tom Behnke (KF), 2012-05-03:
Jeg synes, det er meget glædeligt, at der faktisk er så mange, der gerne vil være danske statsborgere.
Tænk, hvis ikke en eneste udlænding, der kom til Danmark, havde lyst til at blive statsborger i Danmark.
Det ville da være trist og ærgerligt, og derfor synes jeg det er et glædeligt udgangspunkt, når vi har de her lovforslag, at der faktisk er rigtig mange, der gerne vil være danske statsborgere.
Og der er rigtig mange af dem her, som jo så knokler løs og får bestået prøver og opfylder de kriterier, vi har fastsat i Folketinget, for at man kan få statsborgerskab.
Der er også nogle, der ikke kan leve op til alle kravene, men vi har så mulighed for at give dispensation i særlige tilfælde, og det gør vi så nogle gange.
Men samlet set har vi her et lovforslag med en lang række personer, som har gjort en stor indsats for at få lov til at komme på det her lovforslag, og det vil vi gerne ønske dem tillykke med.
Som andre vil jeg også fremhæve vores statsborgerskabsdag, som jo er en rigtig god måde at markere på, at der er nye, som er kommet til og er blevet danske statsborgere.
Det er en god anledning til at ønske tillykke.
Men når det så er sagt, er der jo det, at der også denne gang, på det her lovforslag, er noget, der ikke er så godt, for det, der er sagen, er, at vi igen har et problem med en statsløs, som vores efterretningstjeneste advarer os imod at give statsborgerskab på nuværende tidspunkt.
Det er jo ikke sådan, at vores efterretningstjeneste siger, at vedkommende aldrig nogen sinde skal have det, men den anbefaler, at vi lige ser tiden an.
Det er ærgerligt, at regeringen så med en konvention, som vi jo har diskuteret flere gange her i Folketingssalen, fastholder, at den konvention vil man ikke ændre på; den konvention vil man ikke forsøge at få en anden fortolkning af.
Regeringen vil i det hele taget ikke gøre noget som helst på nogen som helst måde for at tale med de lande, der står bag konventionen om bekæmpelse af statsløshed, om, om man måske kunne finde ud af at tolke den på en anden måde, eller måske, hvis ikke det kan lade sig gøre, være enige om, at man burde ændre den konvention.
For lige så meget vi er enige i, at det er godt, at vi har konventionen om at bekæmpe statsløshed, lige så meget må det være indlysende logisk, at hvis et lands efterretningstjeneste advarer imod, at man giver statsborgerskab, at man lige ser tiden an, har man den mulighed for lige at se tiden an.
Det har vi jo fremsat beslutningsforslag nr. B 25 om, det har været diskuteret i Folketinget tidligere, der kommer en anden behandling lidt senere på måneden, og så kan vi tage debatten op igen der.
Men det, der er ærgerligt, og det, der står tilbage, er, at regeringen end ikke vil prøve på at diskutere det her.
Altså, man vil end ikke anerkende, at der er et problem, og det synes vi fra konservativ side at der er.
Det skal de selvfølgelig have lov til at blive, og det skal en enkelt ikke ødelægge.
Men vi vil stadig væk forfølge det og presse på over for regeringen og prøve at få regeringen til at forstå, at det ville være hensigtsmæssigt, hvis vi fik ændret den konvention, således at vi som land er i stand til at beskytte os selv.
Det er vi ikke i dag, desværre.